P6_TA(2005)0090

Nevarne snovi

Resolucija Evropskega parlamenta o osnutku Odločbe Komisije o spremembi Priloge k Direktivi 2002/95/ES Evropskega parlamenta in Sveta o omejevanju uporabe nekaterih nevarnih snovi v električni in elektronski opremi, da bi jo prilagodila tehničnemu napredku (CMT-2005-151 in CMT-2005-642)

Evropski parlament,

- ob upoštevanju Direktive 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi [1],

- ob upoštevanju osnutka Odločbe Komisije o spremembi Priloge k Direktivi 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi, da bi jo prilagodila tehničnemu napredku (CMT-2005-151 in CMT-2005-642),

- ob upoštevanju mnenja z dne 16. marca 2005, ki ga je podal odbor iz člena 7 Direktive 2002/95/ES,

- ob upoštevanju člena 8 Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [2] in Sporazuma med Evropskim parlamentom in Komisijo o načinu izvajanja Sklepa Sveta 1999/468/ES [3],

- ob upoštevanju člena 95(3) Pogodbe ES,

- ob upoštevanju člena 81 svojega Poslovnika,

A. ker člen 4(1) Direktive 2002/95/ES omejuje uporabo svinca, živega srebra, kadmija, šestvalentnega kroma, polibromiranih bifenolov (PBB) in polibromiranih difeniletrov (PBDE) v novi električni in elektronski opremi, ki bo dana na trg po 1. juliju 2006, razen če je izvzeta v Prilogi,

B. ker je odbor, ustanovljen s členom 7 Direktive 2002/95/ES, 10. decembra 2004 izglasoval osnutek Odločbe Komisije o spremembi Priloge k Direktivi 2002/95/ES, zato da bi dodal nove izjeme in spremenil obstoječe,

C. ker člen 7(3) Sklepa 1999/468/ES in točka 1 Sporazuma določata, da Evropski parlament "prejema dnevne rede sej odborov, odborom predložene osnutke ukrepov za izvrševanje aktov [...], izide glasovanj in povzetke zapisov sej ter sezname organov in organizacij, katerim pripadajo osebe, ki so jih države članice imenovale za svoje predstavnike",

D. ker je Evropski parlament osnutek odločbe, do katere je upravičen v skladu s Sklepom 1999/468/ES, prejel šele 28. januarja 2005 in še to zgolj na zahtevo,

E. ker Evropski parlament do tega dne ni prejel skoraj nobenega od dokumentov, ki bi jih moral v zvezi z zasedanji odbora za prilagoditev zakonodaje ES o odpadkih znanstvenemu in tehničnemu napredku v letu 2004,

F. ker je pristojni parlamentarni odbor Komisijo dne 3. februarja 2005 opozoril, da ni upoštevala Sklepa 1999/468/ES in Sporazuma; ker se je Komisija 16. februarja 2005 zavezala, da bo uvedla nov postopek komitologije in predložila vse manjkajoče dokumente,

G. ker je Evropski parlament 25. februarja 2005 prejel nov osnutek odločbe,

H. ker člen 5(1) Direktive 2002/95/ES dovoljuje spremembe, potrebne za prilagoditev Priloge znanstvenemu in tehničnemu napredku,

I. ker obstajajo ali že razvijajo varnejše alternative nevarnim snovem iz člena 4(1) Direktive 2002/95/ES za uporabo, ki imajo trenutno korist kot izjema,

J. ker člen 5(1)(b) Direktive 2002/95/ES določa, da je treba "izvzeti materiale in komponente električne in elektronske opreme iz člena 4(1), če je tehnično ali znanstveno neizvedljivo, da se jih odstrani ali nadomesti s spremembo konstrukcije ali z materiali in komponentami, ki ne zahtevajo katerega od materialov ali snovi iz tega člena, ali kadar bi negativni vplivi na okolje, zdravje in/ali varnost potrošnika, ki bi jih povzročila nadomestitev, utegnili prevladati nad prednostmi za okolje, zdravje in/ali varnostjo potrošnika",

K. ker člen 5(1)(b) Direktive 2002/95/ES določa edino merilo, ki ga je mogoče upoštevati pri pripravi osnutka odločbe o dodatnih izjemah,

L. ker Komisija v uvodni izjavi 2 svojega osnutka odločbe trdi, da je "uporaba teh nevarnih snovi v navedenih specifičnih materialih in sestavnih delih še vedno neizogibna",

M. ker se mora Komisija v skladu s členom 5(2) Direktive 2002/95/ES pred spreminjanjem Priloge med drugim posvetovati z zainteresiranimi stranmi in "poročati o prejetih podatkih",

N. ker so se pri pregledu posvetovanj zainteresiranih strani pokazale naslednje težave:

- dokazno breme veljavnosti ali neveljavnosti zahtevanih izjem so morale prevzeti zainteresirane strani, ne pa vlagatelji,

- zahteve po izjemah niso bile javno dostopne, kar Parlamentu otežuje izvajanje učinkovitega nadzora, zlasti pri ugotavljanju upravičenosti ugotovitve iz uvodne izjave 2 osnutka odločbe,

- pri posvetovanju zainteresiranih strani so bili upoštevani stroškovni dejavniki, čeprav jih Direktiva 2002/95/ES ne vsebuje; ker neprimerno posvetovanje o stroških zbuja dvom v podlago za osnutek odločbe,

O. ker so se pri pregledu poročila o oceni upravičenosti zahtev, ki ga je naročila Komisija, pokazale naslednje težave:

- stroški se izrecno upoštevajo kot merilo za priznavanje izjem, kar pomeni kršitev določb Direktive 2002/95/ES; ker je zaradi nedovoljenega upoštevanja stroškov vprašljiva veljavnost poročila;

- glavna razlika med datumi prenehanja veljavnosti, ki so jasen znak za gospodarske subjekte, ter splošno klavzulo o pregledu, ki je po naravi odprta, ni bila razumljena; ker splošne klavzule o pregledu ni mogoče izenačiti z nedvoumnimi datumi prenehanja veljavnosti,

- podatki o trenutno razpoložljivih nadomestnih snoveh niso povsem v skladu s trenutnimi razmerami; ker je zaradi tega vprašljiva veljavnost poročila v zvezi z oceno meril iz člena 5(1)(b),

P. ker so se pri pregledu osnutka odločbe glede na razpoložljive podatke o posvetovanju zainteresiranih strani in poročila, ki ga je naročila Komisija, pokazale naslednje težave zlasti v zvezi z Prilogo k osnutku odločbe:

- predvidene so bile izjeme, čeprav so na voljo nadomestne snovi (točka 7 (druga alinea), 10, 12, 13 in 14), kar je v nasprotju s členom 5(1)(b),

- ena od izjem je bila razširjena brez posvetovanja zainteresiranimi stranmi (točka 8, kadmij v električnih stikalih), kar je v nasprotju s členom 5(2),

- datum prenehanja veljavnosti za točko 7 (druga alinea), namreč leto 2010, je bil črtan brez utemeljitve,

- v odločbi niso določeni drugi datumi prenehanja veljavnosti — niti za točko 7 (tretja alinea), kar je v nasprotju z jasnim mandatom točke 10 Priloge k Direktivi 2002/95/ES,

- datumi prenehanja veljavnosti, ki so jih vlagatelji predlagali za številne točke, niso bili vključeni (točke 10, 11, 13, 14),

- nekatere izjeme so bile odobrene v obsegu, ki je širši od zahtevanega in/ali upravičenega (točki 10, 12), kar je v nasprotju s členom 5(1)(b),

- predvidene so bile izjeme, ki so bile osnovane na neutemeljenih ali nekoličinskih tehničnih razpravah (točka 7 (druga alinea), 10, 14), kar je v nasprotju s členom 5(1)(b),

- točka 10 Priloge je bila ponovno napačno oštevilčena, čeprav se je Komisija pred tem zavezala, da bo to zaradi zavajajoče razlage direktive, ki ga je povzročilo to oštevilčenje (točka 15), popravila,

Q. ker člen 8 Sklepa 1999/468/ES določa, da ima Parlament pravico sprejeti resolucijo, če želi opozoriti, da osnutek izvedbenih ukrepov "presega izvedbena pooblastila, predvidena v temeljnih aktih",

1. meni, na podlagi omejenih podatkov, ki jih ima na razpolago, da Komisija ni ravnala v skladu s členi 5(1), 5(1)(b) in 5(2) Direktive 2002/95/ES ter zaradi tega prekoračila izvedbena pooblastila, predvidena z navedeno direktivo;

2. poziva Komisijo, naj ponovno preuči svoj osnutek Odločbe o spremembi Priloge k Direktivi 2002/95/ES, da bi jo prilagodila tehničnemu napredku ter zagotovi, da bodo vse spremembe Priloge popolnoma usklajene z določbami navedene Direktive;

3. potrjuje, da so naknadni pregledi drugih dokumentov o postopku v odboru pokazali, da neupoštevanje Sklepa 1999/468/ES in Sporazuma s strani Komisije v smislu postopkovnih določb ni osamljen primer;

4. poziva Komisijo, naj podrobno oceni vse primere neizpolnjevanja Sklepa 1999/468/ES in Sporazuma od spremembe postopkov s konca leta 2003 ter pri tem navede posamezni pravni akt in natančno obliko neupoštevanja, skupno oceno pa v treh mesecih predloži Parlamentu;

5. poziva Komisijo, naj spoštuje pravico Parlamenta do podatkov in nadzora v skladu s Sklepom 1999/468/ES in Sporazumom;

6. naroči svojemu predsedniku, naj to resolucijo posreduje Svetu in Komisiji ter parlamentom in vladam držav članic.

[1] UL L 37, 13.2.2003, str. 19.

[2] UL L 184, 17.7.1999, str. 23.

[3] UL L 256, 10.10.2000, str. 19.

--------------------------------------------------